<classify> SERIKALI imesema zipo ibara zinazokwenda kinyume na Katiba ya Tanzania pamoja na sheria zake hivyo imeifanya nchi kuwa miongoni mwa mataifa 19 za Umoja wa Afrika AU ambayo hayajaridhia Mkataba wa Afrika kuhusu demokrasia, chaguzi na utawala bora.Kadhalika, imebainisha kuwa itaendelea kuendesha chaguzi zake mbalimbali kwa uhuru, haki na amani na kuzingatia suala zima la demokrasia na utawala bora. Hayo yalibainishwa jana bungeni na Naibu Waziri wa Mambo ya Nje na Ushirikiano wa Afrika Mashariki, Dk Damas Ndumbaro alipokuwa akijibu swali la Mbunge wa Viti Maalumu, Neema Mgaya CCM.Katika swali hilo, Mgaya alisema miaka sita Tanzania ilishiriki na kupitisha azimio kuhusu masuala ya demokrasia, chaguzi na utawala bora lililopitishwa na Umoja wa Afrika. Aliuliza: Je, serikali inaweza kueleza ni kwanini hadi leo azimio hilo halijaridhiwa na kusainiwa rasmi na serikali ina mkakati gani wa kuhakikisha azimio hilo linaridhiwa na kusainiwa? Akijibu swali hilo,Dk Ndumbaro alisema mkataba huo ulipitishwa na Umoja wa Afrika wakati wa Mkutano wa Wakuu wa Nchi na Serikali wa Umoja wa Afrika Januari 30, mwaka 2007. Lengo la mkataba huo ni kuzitaka nchi wanachama kuzingatia na kutekeleza utawala bora, utawala wa sheria na haki za binadamu kama ilivyoelekezwa katika Ibara ya 3 na 4 ya Mkataba huo,alisema.Alieleza kuwa hadi hivi sasa ni jumla ya nchi wanachama 35 tu ndizo zimeridhia mkataba huo ilhali nchi 19 bado hazijaridhia ikiwemo Tanzania. Aidha, Dk Ndumbaro alisema serikali itaendelea kuendesha chaguzi zake mbalimbali kwa uhuru, haki na amani na kuzingatia suala zima la demkrasia na utawala bora.Dk Ndumbaro alikuwa akijibu swali la nyongeza la Mbunge wa Temeke, Abdallah Mtolea CUF aliyedai kuwa serikali kuchelewa kuweka saini na kuridhia mkataba kuhusu demokrasia, chaguzi na utawala bora ni kutokana na nchi kutotekeleza ipasavyo masuala hayo.Alisema serikali imekuwa ikiendesha vizuri chaguzi zake kulingana na Katiba ya nchi na sheria na kanuni mbalimbali za uchaguzi na kusisitiza kuwa itaendelea kufanya hivyo huku ikizingatia masuala ya demokrasia na utawala bora.Katika hatua nyingine, Dk Ndumbaro amesema Tanzania ilishiriki kikamilifu katika mchakato wote wa kuandaa wimbo wa Jumuiya ya Afrika Mashariki ambao uliandaliwa na nchi tatu waazilishi wa jumuia hiyo yaani Tanzania, Kenya na Uganda.  <topic>: kitaifa 